小飲俯江樓分韻得俯字
作者：陳造
朝代：宋

paragraphs: 流光肯貸人，春事遽如許。
眼不到蜚鴻，身每念縛虎。
他日載酒約，坐受陰寒阻。
非君韻超俗，疇肯顧羈旅。
今朝鶑花前，有興浩莫禦。
茲樓可圖畫，山立瞰江滸。
壯侔彭城蘇，氣吞潯陽庾。
乘凌脫埃𡏖，盤躄上煙雨。
向來狀雄觀，尚欠魁傑語。
江山君周旋，得句忍不吐。
詩成人未醉，鄰鷄喚亭午。
新音略韶濩，至樂非簫鼓。
却話庾與蘇，今古一仰俯。